**Іс № 2-360/15 Көшірме**

Ш Е Ш І М

Қазақстан Республикасы Атынан

2015 жылғы 01 маусым Мырзакент кенті

Оңтүстiк Қазақстан облысы Мақтаарал ауданының № 2 аудандық сотының судьясы Г.Қалдыбекова, талапкер Таймырзаев Ербол Мырзахасымовичтың жауапкер Дошманов Даулет Киятовичке қарыз соманы өндіру туралы азаматтық ісін жеңілдетілген іс жүргізу тәртібімен қарап,

А Н Ы Қ Т А Ғ А Н Ы :

Талапкер Е.Таймырзаев сотқа талап арыз беріп, онда жауапкер Д.Дошманов 2015 жылғы 14 қаңтарда өзінен кепіл шарты арқылы 300 000 (үш жүз мың) теңге қарыз ақша алғанын, қарызды 20.04.2015 жылға дейін қайтарамын деп уәде бергенін, бірақ жауапкер бүгінгі күнге дейін әртүрлі сылтаулар айтып қарыз сомасын бермей келгенін, амалы таусылып, сот арқылы өндіруді жөн көргенін көрсетіп, жауапкерден қарыз сомасы 300 000 (үш жүз мың) теңге мен төлеген баж салығы 3000 теңгені өндіріп беруді сұраған.

Жауапкер Д.Дошмановтан сотқа талап арызға жазбаша пікірі түсіп, онда талап арызды толығымен мойындайтынын, қарыз соманы төлейтінін көрсеткен.

Істегі дәлелдемелерді зерттеп, сот төмендегі тұжырымдарға келеді.

Қазақстан Республикасы Азаматтық кодексінің 272- бабының талаптарына сәйкес, мiндеттеме - мiндеттеме шарттары мен заң талаптарына сәйкес тиiсiнше орындалуға тиiс.

Қазақстан Республикасы Азаматтық кодексінің 282- бабына сәйкес, ақшалай мiндеттемеге байланысты бiр адам (борышкер) екiншi адамға (кредиторға) ақша төлеуге мiндеттi, ал кредитордың борышкерден ақша төлеу жөнiндегi мiндеттерiн (ақша қарызы және басқа да мiндеттемелер) орындауын талап етуге құқығы бар.

06.04.2015 жылғы шарт мазмұнына сәйкес, жауапкер Д.Дошманов талапкер Е.Таймырзаевтан 300 000 теңге қарыз алып, қарыз ақшаны 20.04.2015 жылға дейін қайтаруға міндеттенген.

Жауапкердің міндеттемесі өзінің талап арызды мойындаған жазбаша арызымен де бекітіледі.

Мұндай жағдайда, сот жауапкердің өз міндеттемелерін уақтылы орындамағаны анықталды, сол себептен талапкер Е.Таймырзаевтың қарызын өндіру туралы талабы заңды және негізді деп санап, қанағаттандырылуға жатады деп табады.

Қазақстан Республикасы АІЖК-нің 110- бабына сәйкес, пайдасына шешім шығарылған тарапқа, сот басқа тараптан іс бойынша жұмсалған барлық шығындарын алып береді, сондықтан талапкердің пайдасына сот шығындары ретінде 3 000 теңге төленген мемлекеттік баж сомасы жауапкерден өндірілуге жатады.

Баяндалғандардың негізінде және Қазақстан Республикасы АІЖК-нің 217-221- баптарын басшылыққа алып, сот

Ш Е Ш І М Е Т Т І :

Талапкер Таймырзаев Ербол Мырзахасымовичтың жауапкер Дошманов Даулет Киятовичке қарыз соманы өндіру туралы талап арызы қанағаттандырылсын.

Дошманов Даулет Киятовичтан Таймырзаев Ербол Мырзахасымовичтың пайдасына қарыз сомасы 300 000 (үш жүз мың) теңге және төленген мемлекеттік баж сомасы 3 000 (үш мың) теңге өндірілсін.

Шешімге наразы жағы шешім көшірмесін алған күннен бастап 15 жұмыс күні ішінде Оңтүстік Қазақстан облыстық сотына Мақтаарал ауданының № 2 аудандық соты арқылы апелляциялық шағым немесе наразылық келтіруге құқылы.

**Судья Г.Т.Қалдыбекова**

Көшірмесі дұрыс:

Судья Г.Т.Қалдыбекова